ออสสิริสพร้อมให้บริการซิลเวอร์ฟิวเจอร์ส-อีทีเอฟ โกลด์
ออสสิริสมั่นใจพร้อมให้บริการซิลเวอร์ ฟิวเจอร์สและอีทีเอฟ โกลด์ จัดเต็มทัพเจ้าหน้าที่การตลาดที่พร้อมให้คำแนะนำการลงทุน
14 มิ.ย. 2554

ออสสิริสมั่นใจพร้อมให้บริการซิลเวอร์ ฟิวเจอร์สและอีทีเอฟ โกลด์ จัดเต็มทัพเจ้าหน้าที่การตลาดที่พร้อมให้คำแนะนำการลงทุน
นายบุญเลิศ สิริภัทรวณิช ประธานเจ้าหน้าที่บริหาร บริษัทออสสิริส จำกัด ผู้นำด้านการลงทุนทองคำชั้นนำของไทย กล่าวว่า จากการที่บริษัทตลาดอนุพันธ์ (ประเทศไทย) หรือ ทีเฟ็กซ์ เตรียมเปิดซื้อขาย “ซิลเวอร์ ฟิวเจอร์ส หรือสัญญาซื้อขายล่วงหน้าอ้างอิงราคาโลหะเงิน” ทางออสสิริส ฟิวเจอร์สได้เตรียมตัวใน 2 ด้าน คือ         หนึ่ง ความพร้อมของเจ้าหน้าที่การตลาดที่จะได้รับการฝึกฝนสร้างความรู้ ความเข้าใจในเรื่องของปัจจัยพื้นฐานและปัจจัยด้านเทคนิค รวมถึงกลยุทธ์การลงทุนในซิลเวอร์ ฟิวเจอร์สทั้งในเรื่องกลยุทธ์การซื้อขาย กลยุทธ์การป้องกันความเสี่ยงที่อาจเกิดขึ้นจากภาวะความผันผวนของราคาโลหะเงิน และกลยุทธ์การทำกำไรทั้ง 2 ตลาด หรือ การทำอาร์บิทราจ
สอง ความพร้อมด้านนักลงทุน โดยบริษัทจะสร้างความรู้ความเข้าใจในเรื่องของซิลเวอร์ ฟิวเจอร์ส ให้กับกลุ่ม   นักลงทุนที่เป็นกลุ่มเป้าหมายที่มีอยู่ 3 กลุ่ม สำหรับในสองกลุ่มแรก ได้แก่ กลุ่มผู้ผลิตเงินและกลุ่มผู้ประกอบการที่ดำเนินธุรกิจเกี่ยวกับเครื่องเงิน ด้วยการจัดสัมมนาเพื่อให้ความรู้และเข้าใจถึงประโยชน์ในการใช้ซิลเวอร์ ฟิวเจอร์สเป็นเครื่องมือป้องกันความเสี่ยงจากราคาที่ผันผวน ส่วนลูกค้ากลุ่มที่ 3 คือ นักลงทุนทั่วไป บริษัทจะเน้นจัดสัมมนาให้ความรู้เรื่องปัจจัยพื้นฐาน ปัจจัยด้านเทคนิคและสร้างความเข้าใจในการลงทุน 
“จุดแข็งของออสสิริสคือ การให้บริการด้านข้อมูล คำแนะนำในเรื่องของการบริหารความเสี่ยงและการสร้างกลยุทธ์การลงทุน”
ส่วนความพร้อมสำหรับการให้บริการ อีทีเอฟ โกลด์ (ETF Gold) ที่คาดว่าจะเกิดขึ้นในตลาดทุนไทยในช่วงไตรมาส 3 - 4 ของปีนี้ ออสสิริสได้มีการเตรียมความพร้อมกับบริษัทจัดการลงทุน (บลจ.) ในการจัดตั้งกองทุนและเสนอขายหน่วยลงทุนอีทีเอฟ โกลด์ โดยมั่นใจว่าออสสิริสจะพร้อมให้บริการทันทีที่คณะกรรมการกำกับหลักทรัพย์และตลาดหลักทรัพย์ (กลต) อนุมัติ 
“ออสสิริสจะเริ่มทำการตลาดทันทีหลังจากที่คณะกรรมการกำกับหลักทรัพย์และตลาดหลักทรัพย์ (กลต) อนุมัติให้จัดตั้งอีทีเอฟ โกลด์ ทั้งในการให้ความรู้นักลงทุน การร่วมเป็นตัวแทนจำหน่ายหน่วยลงทุนอีทีเอฟ ซึ่งจะสามารถช่วยสร้างรายได้เข้ามาสู่บริษัทเพิ่มเติมได้อีกทางหนึ่ง นอกจากนี้จากการพูดคุยกับนักลงทุนทั้งในส่วนทองคำแท่งและโกลด์ ฟิวเจอร์สของออสสิริสเอง พบว่านักลงทุนสนใจที่จะเข้าลงทุนในอีทีเอฟ โกลด์จำนวนมาก เพราะมองว่าเป็นอีกหนึ่งผลิตภัณฑ์ทางการลงทุนที่จะช่วยในการตอบโจทย์การลงทุนในทองคำให้ครบวงจรมากขึ้น” นายบุญเลิศ กล่าว
นายบุญเลิศระบุว่า การมีอีทีเอฟ โกลด์ จะทำให้การซื้อขายสินทรัพย์ทองคำในมุมของนักลงทุนมีมิติมากขึ้นรวมถึงมีความพร้อมเทียบเท่าระดับสากล นอกจากนี้อีทีเอฟ โกลด์ จะช่วยเพิ่มฐานนักลงทุนได้อีกจำนวนหนึ่ง เพราะสะดวกและง่ายกว่าการซื้อทองคำแท่ง
“สิ้นปีนี้บริษัทออสสิริสคาดว่าจะมีอัตราเติบโตของยอดขายเพิ่มขึ้นอย่างน้อย 20% จากปีที่แล้ว และจะขยายสาขาเพิ่มขึ้นได้อีกอย่างน้อย 2 สาขาในต่างจังหวัด หลังจากที่เพิ่งเปิดสาขาลพบุรีไปเมื่อเร็วๆ นี้ และในปีนี้เน้นลูกค้าที่เข้ามาจากการเทรดทางอินเทอร์เน็ต โดยเฉพาะเทรดช่วงกลางคืน ซึ่งคาดว่าจะโตขึ้นจากเริ่มเทรดครั้งแรกเมื่อปลายปีที่แล้วเป็นเท่าตัว” นายบุญเลิศระบุ
ส่วนบริษัท ออสสิริส ฟิวเจอร์ส (AFC) ธุรกิจโบรกเกอร์ซื้อขายสัญญาทองคำล่วงหน้า ปีนี้ตั้งเป้าส่วนแบ่งตลาดการซื้อขายสัญญาทองคำล่วงหน้าเพิ่มขึ้นเป็น 16 - 18% ของตลาด หรือลำดับหนึ่ง และตั้งเป้าเพิ่มบัญชีลูกค้าของบริษัทเป็นอีก 60% จากจำนวนบัญชีที่เปิดได้ต่อปีในปี 2553  ออสสิริส ฟิวเจอร์สมีแผนที่จะเพิ่มจำนวน SA อีก    2 - 3 รายภายในสิ้นปี 2554 โดยจะเน้นขยายผู้ร่วมทำธุรกิจที่สนใจมีตัวแทนรับส่งคำสั่งซื้อขาย (SA) กระจายไปยังภูมิภาคที่เป็นหัวเมืองใหญ่ 
“ออสสิริสตั้งเป้าที่จะสร้างความแข็งแกร่งและพัฒนาธุรกิจให้เป็นบริษัทที่สามารถตอบสนองความต้องการของ   นักลงทุนได้ในหลากหลายรูปแบบ ตลอดจนการให้บริการลูกค้าอย่างครบวงจรด้านการลงทุนทองคำและการเพิ่มไลน์สินค้ามีค่าอื่นๆ   โดยเมื่อนักลงทุนมาที่ออสสิริส นักลงทุนจะสามารถเลือกลงทุนได้ ไม่ว่าจะเป็นการลงทุนในทองคำแท่งและเหรียญทองคำ โปรแกรมออมทอง โกลด์ฟิวเจอร์ส ซิลเวอร์ ฟิวเจอร์ส ตลอดจนอีทีเอฟ โกลด์ ผ่านช่องทางต่างๆ ที่บริษัทได้พัฒนาขึ้น”
ในท้ายที่สุด นายบุญเลิศกล่าวถึงทิศทางราคาทองคำและปัจจัยสำคัญที่มีผลกระทบต่อราคาทองคำในช่วงนี้ว่า    ”ในช่วงกลางปีนี้ราคาทองคำยังมีแนวโน้มผันผวนลักษณะ sideway up อันเนื่องมาจากปัจจัยเศรษฐกิจมหภาคที่มากดดันราคาทองจากทั้งยุโรป อเมริกา และญี่ปุ่น และการเข้าถือครองทองคำของธนาคารกลางในประเทศต่างๆ เพื่อเป็นทุนสำรองหรือ Safe Heaven จึงคาดว่าทองคำน่าจะวิ่งในกรอบราคา 1,400 - 1,640 ดอลลาร์สหรัฐต่อออนซ์”